SKRIFTLIG FORESPØRGSEL E-3422/00

af Ioannis Marínos (PPE-DE) til Kommissionen

(7. november 2000)

Om: Et Europæisk Genopbygningsagentur

Rådet udstedte den 15. november 1999 forordning nr. 2454/1999(1) om ændring af forordning 1628/96(2), som skitserede grundlaget for oprettelse af et Europæisk Genopbygningsagentur. Det første møde i bestyrelsen for dette agentur fandt sted den 17. januar 2000 i Thessaloniki, der er hovedsæde, under tilstedeværelse af kommissær Christopher Patten, som i sin tale slog til lyd for den rolle, som dette agentur ville kunne spille for genopbygningen af Kosovo og de fordrevne flygtninges muligheder for at vende hjem.

Den nylige ændring af det politiske scenario i Jugoslavien åbner utvivlsomt nye horisonter for genindlemmelse af dette land i den europæiske familie og mindske spændingerne mellem de enkelte etniske befolkningsgrupper, som befinder sig i Kosovo, hvilket måske vil kunne bidrage til at gøre Det Europæiske Genopbygningsagenturs indsats mere gavnlig for samtlige indbyggere i området.

Kan Kommissionen foretage en vurdering af det arbejde, der hidtil er gjort i Det Europæiske Genopbygningsagentur, og oplyse, hvor store bevillinger, der i alt er blevet afsat og stillet til rådighed, hvor meget personale og på hvilket niveau, med hvilke kvalifikationer og af hvilken nationalitet? Hvilke foranstaltninger er der truffet og gennemført fra det administrative sæde i Thessaloniki? Hvor og med hvilke formål er de pågældende bevillinger stillet til rådighed? Hvor mange flygtninge (af samtlige etniske grupper i Kosovo) er vendt tilbage til deres hjem?

(1) EFT L 299 af 20.11.1999, s. 1.

(2) EFT L 204 af 14.8.1996, s. 1.

Svar afgivet på Kommissionens vegne af Christopher Patten

(8. december 2000)

Det Europæiske Genopbygningsagentur indledte sin aktivitet i marken i februar 2000. Siden da er agenturet hurtigt gået over til at iværksætte de nødvendige udbud og indgå kontrakter vedrørende midlerne til de afgørende nødvendige arbejder i Kosovo.

I 2000 beskæftigede agenturet sig med energi, transport og vand. Efter genopførelsen af 3 500 huse i 1999 har op til 8 000 alvorligt beskadigede eller helt ødelagte boliger været under genopførelse i 2000. Dette arbejde er suppleret med yderligere bistand til økonomisk udvikling, landbrug og en sundhedsreform.

Med hensyn til flygtninges tilbagevenden andrager de af De Forenede Nationers Højkommissær for Flygtninge (UNHCR) udarbejdede overslag over antallet af flygtninge, som pr. 1. oktober 2000 var vendt tilbage fra flygtningelejrene i regionen, 785 000 personer. Antallet af personer, der frivilligt eller tvungent er vendt tilbage fra asyllande siden juli 2000, udgjorde 200 000. Overslagene oplyser ikke noget om, hvor mange af disse flygtninge der har genbosat sig i deres hjem.

Da Genopbygningsagenturet blev oprettet i februar 2000, overtog det gennemførelsen af Kosovo-programmerne for 1998/1999 og 2000 til et samlet beløb af 394,5 mio. EUR. I dag er der indgået forpligtelser for 100 % af budgettet, og der er indgået kontrakter for mere end 80 % af disse midler, ligesom 40 % af de midler, som der er indgået kontrakter for, allerede er betalt.

Agenturet har i øjeblikket 47 internationalt ansatte (midlertidigt ansatte), hvoraf 6 har hjemsted i Thessaloniki og 41 i Pristina. Yderligere 3 internationalt ansatte ventes at besætte deres stillinger i Thessaloniki i løbet af de kommende to måneder. Af de 47 internationalt ansatte er 34 i kategori A (universitetsuddannelse) og 12 i kategori B, og der er én sekretær i kategori C. Desuden har agenturet i øjeblikket 45 lokalt ansatte, hvoraf 34 befinder sig i det operationelle center i Pristina, 9 befinder sig i Thessaloniki, og 2 befinder sig i hjælpekontoret i Skopje.

Agenturets generelle tjenester befinder sig i hovedkvarteret i Thessaloniki og er ansvarlige for den overordnede forvaltning af agenturet, herunder forberedelserne til agenturets bestyrelses månedlige møder. De generelle tjenester tager sig også af agenturets juridiske tjeneste, information og kommunikation og personaleforvaltning.

I henhold til artikel 18, stk. 5, i Rådets forordning (EF) nr. 1628 af 25. juli 1996 om bistand til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien, senest ændret ved Rådets forordning (EF) nr. 2454/1999 af 15. november 1999, tilstilles der hvert kvartal Europa-Parlamentet en rapport med detaljerede operationelle og administrative oplysninger om agenturets virksomhed. Den første kvartalsvise rapport til Europa-Parlamentet blev fremsendt den 17. maj 2000, og den anden rapport blev fremsendt den 27. september 2000.